[{"text_idx": "#000000", "text": "C\u0302u vi vidas c\u0302iujn lingvojn supre de la pag\u0302o ? Ni tradukas rakontojn el Global Voices por ke civitanaj komunikiloj tra la mondo estu alireblaj por c\u0302iuj."}, {"text_idx": "#000004", "text": "Arto kaj kulturoBona novaj\u0302oCenzuroCivitanaj komunikilojDisvolvadoEdukadoEkonomio kaj komercoElektadoEn- kaj elmigradoEtno kaj rasoFilmoFotografioFres\u0302a Novaj\u0302oHistorioHomaj rajtojHomama agadoHumuroIdeojIndig\u0302enojInternaciaj rilatojInterreta aktivismoJunulojJuroKatastrofoKomunikiloj kaj j\u0302urnalismoLaboroLingvoLiteraturoMedioMilito kaj konfliktoMuzikoNutraj\u0302oParolliberecoPolitikoProtestoRajtoj je seksa diverseco (GLAT)RegadoReligioRifug\u0302intojSanoSciencoSportoTeknikaroUnesko (UNESCO)Unuig\u0302itaj Nacioj (UN)Virinoj kaj socia seksoVojag\u0302o"}, {"text_idx": "#000005", "text": "En la periferioj de San-Pau\u0306lo, enmigrantaj infanoj restas sen aliro al lernejo dum la pandemio"}, {"text_idx": "#000008", "text": "En duc\u0302ambra domo de Guaianases, en la periferio de San-Pau\u0306lo, log\u0302as la nig\u0302erianino Amaka Anele, 6-jarag\u0302a, kun du gefratoj kaj la gepatroj. S\u0302i estas lernanto en la unua jaro de la baza lernejo en la plej granda urbo de Brazilo, kaj pro la pandemio de la nova kronviruso, s\u0302i forestas de la lernejo de c\u0302irkau\u0306 nau\u0306 monatoj. \u201cEstas malbone resti nur tie c\u0302i\u201d, diras la knabino, parolante pri sia domo."}, {"text_idx": "#000009", "text": "Sen pos\u0302telefono au\u0306 komputilo por akompani la retajn aktivecojn de la lernejo, Amaka pasigas la tagojn ludante kun la gefratoj kaj sen ajna kontakto kun la lernejo en kiu s\u0302i estis lernanta de tri jaroj en sia kvartalo. \u201cTie mi havas miajn kolegojn. Kie ili estas?\u201d, demandas s\u0302i."}, {"text_idx": "#000010", "text": "Lau\u0306 la gepatroj, ekde la 16-a de marto, kiam la kursoj de publikaj kaj privataj lernejoj de San-Pau\u0306lo estis nuligitaj per dekreto de la s\u0302tata registaro pro la pandemio, la knabino ne plu iras al la lernejo. Krom la nuligo de kursoj, tio ankau\u0306 lasis s\u0302in sen la mang\u0302o kiun s\u0302i ricevis senpage en la lernejo."}, {"text_idx": "#000011", "text": "En la sama kvartalo en kiu log\u0302as Amaka, rakontoj de aliaj gepatroj naskig\u0302intaj en aliaj landoj rimarkigas pri la manko de publika povo fronte al enmigrintoj meze de la pandemio."}, {"text_idx": "#000012", "text": "Zuri Bintu, sepjarag\u0302a lernanto en la dua jaro de la baza lernejo de la municipa reto, ankau\u0306 log\u0302anta en la regiono, restis sen kursoj kaj sen aliro al materialoj, c\u0302ar en s\u0302ia domo ne haveblas komputiloj kaj la du pos\u0302telefonoj apartenas al s\u0302iaj angolaj gepatroj, kiuj bezonas ilin por labori kaj paroli kun ilia familio en la devenlando. \u201cNe ekzistas instruisto nek kurso kun miaj kolegoj\u201d, diras s\u0302i."}, {"text_idx": "#000013", "text": "Ekde la komenco de la pandemio, la situacio de la kursoj en la periferioj estis problemo pro la manko de infrastrukturo kaj pro la problemoj akiri aliron al Interreto."}, {"text_idx": "#000014", "text": "Intertempe, ankorau\u0306 mankas prognozo pri la funkciado de edukado en 2021. En novembro, la kursoj revenis en la s\u0302tata reto en fakultativa formo, sed, pro la nova kresko de kronvirusaj kazoj, malmultaj lernantoj iris tien. La registaro de la s\u0302tato San-Pau\u0306lo anoncis ke la reveno okazos en la unua semajno de februaro, sed ekzistas duboj pri la eblo de surloka reveno."}, {"text_idx": "#000015", "text": "En la orienta zono de San-Pau\u0306lo, inter la enmigrintoj, 59% de la studentoj estas bolivianoj, 10% haitianoj, 8% angolanoj kaj 5% venezuelanoj, lau\u0306 la S\u0302tata Sekretario pri Edukado. En la kazo de Guaianases, kvartalo kun plimulto de nigraj enmigrintoj, la situacio prezentas aliajn pliakrigaj\u0302ojn kaj estas dau\u0306re zorgiga."}, {"text_idx": "#000018", "text": "Patro de tri knabinoj, unu 14-jarag\u0302a, alia 2-jarag\u0302a kaj alia 10-monatag\u0302a, Ronal trovig\u0302as en trudizolig\u0302o ekde marto, elirante la domon nur por labori, kaj rakontas pri tio, ke en la komenco li estis timigita pro la pandemio."}, {"text_idx": "#000019", "text": "Krom la timo pri la sano de siaj c\u0302irkau\u0306uloj, li rakontas pri tio, ke li timas la situacion de Haitio [eo], kie ankorau\u0306 log\u0302as parto de lia familio, kiel la patrino kaj la gefratoj. Oficiale, 236 personoj mortis en tiu lando de Centra Ameriko, dum nur en la urbo San-Pau\u0306lo, estas c\u0302irkau\u0306 16 miloj en 2020."}, {"text_idx": "#000020", "text": "Alia defio estas la rutino de la filinoj. La knabinoj ne sukcesas plenumi la studojn hejme, pro la haveblo de nur unu komputilo, uzata de la patro, kaj pro la kvalito de Interreto, kaj ili estas malg\u0302ojaj pro tio ke ili ne iras al la lernejoj nek al la preg\u0302ejo."}, {"text_idx": "#000021", "text": "Malgrau\u0306 tio, li rakontas ke la vivo ne c\u0302esis por tiuj, kiuj venis de Haitio kaj vivas kiel enmigrintoj. \u201cMi parolis kun kelkaj haitianoj kiuj estas laborantaj. Multaj el ni, haitianoj, estas masonistoj, helpantoj en la konstruado de domoj kaj en la civila konstruado\u201d, komentas li, memorigante pri la aktiveco kiu estis taksata esenca servo kaj kiu ne c\u0302esis."}, {"text_idx": "#000022", "text": "En la periferioj, ec\u0302 kiam la limigo de ekonomiaj aktivecoj estis pli granda pro la kresko de kazoj, granda parto de la log\u0302antaro restis en la stratoj por konservi ian enspezon. Tio estas la kazo de granda parto de la log\u0302antoj de la kvartalo Ronal. La elekto log\u0302i en Guaianases, kiu posedas 54,6% de la nigrula log\u0302antaro, ankau\u0306 multe rilatis al la vivokostoj."}, {"text_idx": "#000023", "text": "La kvartalo estas eta portreto de San-Pau\u0306lo. Nuntempe, la municipo gastigas c\u0302irkau\u0306 6 000 eksterlandajn studentojn, el kiuj la plejparto estas boliviaj kaj haitiaj enmigrintoj. La nombroj tendencas esti pli grandaj, c\u0302ar ekzistas log\u0302antoj kiuj ne estas registritaj."}, {"text_idx": "#000025", "text": "De Haitio, la enmigrintoj venis en la kvartalon post la tertremo kiu detruis la landon kaj postlasis inter 220 mil kaj 300 mil mortintojn kaj pli ol 300 mil vunditojn en januaro 2010."}, {"text_idx": "#000026", "text": "Koncerne venezuelanojn, ili transiras la limojn de ambau\u0306 landoj, forlasante Santa Elena de Uiare\u0301n por eniri brazilan teritorion en Pacaraima, urbo en la nordo de Roraima. Kun kelkaj vestaj\u0302oj, dokumentoj kaj malmultaj personaj posedaj\u0302oj, ili fug\u0302is de la politika krizo okazinta post la morto de Hugo Cha\u0301vez, en marto 2013."}, {"text_idx": "#000027", "text": "C\u0302i tiu nova kontingento de log\u0302antoj evitis malfacilaj\u0302ojn kaj sukcesis vivteni sin per apogo kaj ankau\u0306 per neformala laboro. Tamen la situacio malbonig\u0302is ekde la komenco de la sankrizo, kiam la ekonomio estis trafita kaj la log\u0302antoj de la periferioj sentis la kreskon de senlaboreco. La sola subteno estis la helpo pro krizsituacio, sumo pagita de la brazila registaro, por ke memstaraj kaj senlaboraj homoj vivtenu sin dum la pandemio, kiu valoras malpli ol la minimuma salajro."}, {"text_idx": "#000028", "text": "\u201cLa fakto ke ili estas malpli integritaj en la socio kreas malfacilaj\u0302ojn kompreni la eventojn. Ekzemple, kompreni la monhelpon de 600 R$, ekde la burokratio kun la dokumentoj\u201d, diras Sidarta Borges Martins, 44-jarag\u0302a, financa direktoro de Adus, Instituto pri Reintegrig\u0302o de Rifug\u0302intoj, kiu ofertas al rifug\u0302intoj lecionojn pri la portugala, integrig\u0302on en la labormerkato kaj juran gvidadon."}, {"text_idx": "#000029", "text": "Por li, ankau\u0306 cifereca inkludo ne atingis c\u0302i tiun parton de la log\u0302antaro, kio ekskludis infanojn kaj adoleskantojn de distancaj aktivaj\u0302oj. \u201cMultaj enmigrintoj havas pos\u0302telefonojn, sed ili ne estas de la plej juna generacio. Aliaj neniam havis komputilon, precipe tiuj, kiuj venis el Afriko\u201d, li aldonas. \u201cLa fakto ke tiuj infanoj forlasis la lernejon havos influon dum la resto de iliaj vivoj\u201d, li diras."}, {"text_idx": "#000030", "text": "Leg\u0302o 13.684 de junio 2018 temas pri kriza monhelpo por enmigrintoj kiuj venis al Brazilo pro humanitara krizo. G\u0302i garantias, interalie, la netus\u0302eblecon de la rajto je vivo, libereco, egaleco, sekureco kaj posedaj\u0302o, same kiel civilajn, sociajn, kulturajn kaj ekonomiajn rajtojn kaj liberecojn por enmigrintoj en la lando."}, {"text_idx": "#000031", "text": "En la regiono Itaquera kaj Guaianases, kie Reinaldo Andrade, 45-jarag\u0302a, instruas en du lernejoj, la malfacilaj\u0302oj de lernantoj pro distanca lernado videblas en la c\u0302iutaga vivo ekde marto. De monatoj la instruisto ne kontaktas enmigrintajn studentojn pro manko de infrastrukturo. La plej multaj studentoj, li diras, log\u0302as en areoj kiujn ili okupis, kie Interreto ne haveblas."}, {"text_idx": "#000033", "text": "\u201cLa malfacilaj\u0302oj de ili [enmigrintoj] similas al la malfacilaj\u0302oj de nigraj studentoj\u201d, diras la profesoro. \u201cC\u0302i tio estas fakto, kiu igas ke tiuj c\u0302i studentoj havas neniun kontakton kun ni au\u0306 kun tiuj agadoj kiujn ni faras en la pandemio\u201d."}, {"text_idx": "#000034", "text": "Demandita pri la nombro de aliroj sur la instruaj platformoj, kaj kiaj materialoj estis disponeblaj por enmigrintaj infanoj por sekvi la lecionojn, la urba sekretario pri edukado (SME) respondis ke g\u0302i tradukis parton de la pedagogiaj kajeroj al tri lingvoj: la angla, la hispana kaj la franca, kun la celo servi studentojn de la urba lerneja sistemo kaj iliajn familiojn."}, {"text_idx": "#000035", "text": "Lau\u0306 la urbodomo, la iniciato celas studentojn kiuj alfabetig\u0302as portugale. Entute c\u0302irkau\u0306 150 instruistoj mobilizig\u0302is kaj volontule faris la tradukojn. La kajeroj ankau\u0306 haveblas c\u0302e la SME-retejo, por ke la aktivaj\u0302oj povu esti faritaj hejme, igante la materialon alirebla dum la periodo de trudizolig\u0302o."}, {"text_idx": "#000036", "text": "C\u0302i tiu rakonto estas parto de la speciala priraportado de Global Voices pri KOVIM-19 kaj ofertas vidpunkton pri la pandemio lau\u0306 la perspektivo de nia tutmonda komunumo de kontribuantoj. % context_listing_link%"}, {"text_idx": "#000037", "text": "Civitanaj komunikilojEdukadoEn- kaj elmigradoEtno kaj rasoJunulojRifug\u0302intojCOVID-19"}, {"text_idx": "#000038", "text": "Plej novaj artikoloj pri Latinameriko"}, {"text_idx": "#000040", "text": "C\u0302u Messi parolas la hispanan au\u0306 la argentinan?"}, {"text_idx": "#000041", "text": "Regetono, la latinamerika ambasadoro en la mondo"}, {"text_idx": "#000042", "text": "Kiel kurdlingvaj dividoj malhelpas aliron al informoj"}, {"text_idx": "#000049", "text": "Global Voices estas subtenata de la klopodoj de niaj volontulaj kontribuantoj, fondumoj, donacantoj kaj misio-servoj. Por pliaj informoj bonvolu legi nian Monkolektan Etikan Politikon."}, {"text_idx": "#000050", "text": "Speciala danko al niaj multaj subtenantoj"}]